**IEPIRKUMa PROCEDŪRA**

**“Multifunkcionāla atpūtas parka izbūve Esplanādes mikrorajonā, Daugavpilī”**

**identifikācijas Nr.DPD 2015/90**

**ATBILDES UZ PRETENDENTU JAUTĀJUMIEM Nr.2**

Daugavpils pilsētas domes iepirkuma komisija (turpmāk – Iepirkuma komisija) 2015.gada 24.augusta sēdē (protokols Nr.3) ir izskatījusi ieinteresētā pretendenta pa faksu nosūtītu vēstuli ar uzdotajiem jautājumiem uz kuriem Iepirkuma komisija sniedz sekojošas atbildes.

**Jautājums:**

Atklāta konkursa nolikuma 6.punkta 6.1.apakšpunktā ir prasība pielikt izdrukas no Valsts ieņēmuma dienesta elektroniskās deklarēšanas sistēmas par pretendenta un tā piedāvājumā norādīto apakšuzņēmēju vidējām stundas tarifa likmēm profesiju grupās.

Lūdzam paskaidrot, kāda veida dokuments šī vietā ir jāiesniedz, ja apakšuzņēmējs ir ārvalstīs reģistrēts uzņēmums?

**Atbilde:**

Atklāta konkursa nolikuma 6.1..punkts nosaka, ka pretendentam savā piedāvājumā pie finanšu piedāvājuma klāt ir jāpievieno izdrukas no Valsts ieņēmumu dienesta elektroniskās deklarēšanas sistēmas par pretendenta un tā piedāvājumā norādīto apakšuzņēmēju vidējām stundas tarifa likmēm profesiju grupās. Dotā prasība ir pamatota ar Publisko iepirkumu likuma 48.panta pirmo prim daļu, kurā noteikts, ka pasūtītājam ir pienākums izvērtēt, vai piedāvājums nav nepamatoti lēts, ja tas konstatē, ka pretendenta vai tā piedāvājumā norādīto apakšuzņēmēju darba ņēmēju vidējā stundas tarifa likme kaut vienā no profesiju grupām pirmajos trijos gada ceturkšņos pēdējo četru gada ceturkšņu periodā līdz piedāvājuma iesniegšanas dienai ir mazāka par 80 procentiem (vai nesasniedz valstī noteikto minimālo stundas tarifa likmi) no darba ņēmēju vidējās stundas tarifa likmes attiecīgajā profesiju grupā valstī minētajā periodā pēc Valsts ieņēmumu dienesta apkopotajiem datiem, kas publicēti Valsts ieņēmumu dienesta mājaslapā internetā. Ja pretendents kā nodokļu maksātājs ir reģistrēts pēdējo četru gada ceturkšņu periodā līdz piedāvājuma iesniegšanas dienai, ņem vērā darba ņēmēju vidējo stundas tarifa likmi periodā no nākamā mēneša pēc reģistrācijas mēneša līdz piedāvājuma iesniegšanas dienai. Pasūtītājs pieprasa, lai pretendents kopā ar piedāvājumu iesniedz izdrukas no Valsts ieņēmumu dienesta elektroniskās deklarēšanas sistēmas par pretendenta un tā piedāvājumā norādīto apakšuzņēmēju vidējām stundas tarifa likmēm profesiju grupās. Secināms, ka likumdevējs Publisko iepirkumu likuma 48.panta pirmo prim daļā minēto pasūtītāja prasību par to, lai pretendents kopā ar piedāvājumu iesniedz izdrukas no Valsts ieņēmumu dienesta elektroniskās deklarēšanas sistēmas par pretendenta un tā piedāvājumā norādīto apakšuzņēmēju vidējām stundas tarifa likmēm profesiju grupās ir izteicis nevis pieļāvuma formā (tiesības pieprasīt), bet pavēles formā (pienākums pieprasīt).

Iepirkumu uzraudzības birojs telefoniski Iepirkuma komisijas loceklim atzīmēja, ka Publisko iepirkumu likuma 48.panta pirmajā prim daļā noteiktā prasība par izdruku no Valsts ieņēmumu dienesta elektroniskās deklarēšanas sistēmas par pretendenta un tā piedāvājumā norādīto apakšuzņēmēju vidējām stundas tarifa likmēm profesiju grupās iesniegšanu attiecināma tikai uz tiem nodokļu maksātājiem, kas ir izveidoti un reģistrēti Latvijas Republikā.

Saskaņā ar likuma “Par nodokļiem un nodevām” 15.panta trešās daļas pirmo un trešo teikumu, nodokļu maksātāju pienākums ir iesniegt nodokļu administrācijai elektroniska dokumenta veidā šajā likumā vai konkrēto nodokļu likumos paredzētās nodokļu deklarācijas un informatīvās deklarācijas normatīvajos aktos noteiktajos termiņos. Nodokļu maksātāji, iesniedzot Valsts ieņēmumu dienestam nodokļu deklarācijas un informatīvās deklarācijas elektroniska dokumenta veidā, izmanto Valsts ieņēmumu dienesta elektroniskās deklarēšanas sistēmu. Likuma “Par nodokļiem un nodevām” izpratnē nodokļu maksātāji ir iekšzemes nodokļu maksātāji (rezidenti) vai nerezidenta (ārvalsts komersanta) pastāvīgā pārstāvniecība Latvijā, kas visu nodokļu likumu piemērošanā uzskatāma par atsevišķu iekšzemes nodokļu maksātāju.

Iepirkuma komisija, atzīmē, ka lai spētu pilnībā izprast likumdevēja gribu, nepieciešams piemērot Publisko iepirkumu likuma 48.panta pirmajā prim daļā minētās tiesību normas vēsturisko iztulkošanas metodi – tiesību normas jēgas noskaidrošana, izpētot normas rašanās vēsturiskos apstākļus. Vēsturisko iztulkošanu var veikt, noskaidrojot likumdošanas procesa dalībnieku priekšstatu par normas jēgu tās rašanās laikā. Publisko iepirkumu likuma 48.panta pirmajā prim daļā minētās tiesību norma tika ietverta 2014.gada 2.oktobra likumā “Publisko iepirkumu likuma grozījumi”. Iepazīstoties ar 2014.gada 2.oktobra likuma “Publisko iepirkumu likuma grozījumi” 3.skatījuma stenogrammu (skatīt – <http://titania.saeima.lv/LIVS11/saeimalivs11.nsf/0/4D617C99AFB7390AC2257D6D003ED71C?OpenDocument>), var secināt, ka likumdevējs 14.priekšlikuma izvērtēšanā (par Publisko iepirkumu likuma 48.panta papildināšanu ar pirmo prim daļu) min: “Ārzemēs reģistrētām kompānijām šāda VID izziņa nav jāiesniedz” jeb Publisko iepirkumu likuma 48.panta pirmajā prim daļā noteiktā prasība par izdruku no Valsts ieņēmumu dienesta elektroniskās deklarēšanas sistēmas par pretendenta un tā piedāvājumā norādīto apakšuzņēmēju vidējām stundas tarifa likmēm profesiju grupās iesniegšanu nav pieprasāma no ārvalstu nodokļu maksātājiem (nerezidentiem) jeb ārvalstu komersantiem.

Ņemot vērā iepriekšminēto, Iepirkuma komisija secina, ka Publisko iepirkumu likumā iestrādātā prasība par izdruku no Valsts ieņēmumu dienesta elektroniskās deklarēšanas sistēmas par pretendenta un tā piedāvājumā norādīto apakšuzņēmēju vidējām stundas tarifa likmēm profesiju grupās iesniegšanu nav attiecināma uz ārvalstu komersantiem.

Iepirkuma komisijas priekšsēdētāja *(personiskais paraksts)* J.Kornutjaka